text: Storken Annika er forsvundet
  02 maj 2013 kl. 06.17
  Få dage efter at storkeparret i Smedager blev gendannet frygter ornitologer nu, at hunstorken, Annika, er død. Hunstorken har ikke været ved reden siden tirsdag, hvilket er meget usædvanligt i parringstiden.
  Sandsynligheden for at få storkeunger i Sønderjylland er dalet drastisk.
  Jess Frederiksen fra storkene.dk fortæller, at hanstorken, Karlson, tirsdag vendte alene hjem til reden i Smedager og at hunnen, Annika, ikke er set siden.
  - Det er meget usædvanligt. Under parringen vil storkene normalt holde sig tæt til reden, så vi frygter, at der er sket storken noget, siger Jess Frederiksen til TV SYD.
  Han håber nu, at landmænd eller andre vil reagere, hvis man ser noget, så man kan få afklaret, hvad der er sket.
  - Storken kan evt. ligge under højspændingsledninger og være omkommet. Vegetationen er lav endnu, så man bør kunne se en stork. Jeg håber, man giver besked, hvis man ser noget, så vi kan få afklaring, siger Jess Frederiksen.
  Hanstorken kan endnu nå at finde en ny mage. Der er en del storke i Sydslesvig, så det er ikke helt urealistisk. Det skal i så fald skal det ske inden for de næste to til tre uger.
  Har du set storken, så giv besked til www.storkene.dk eller send et tip til tvsyd@tvsyd.dk
  